**מה זה ABR?**

מה מייחד שיטת מחקר המבוססת על יצירה? האם לא כל פעולה אמנותית היא סוג של מחקר?

כיצד ניתן ליצור ידע חדש באמצעים אמנותיים?

ומה הקשר בין פעולה אמנותית החוקרת את עצמה וחוקרת מושגים קיימים, ובין המעשה החינוכי?

במהלך השנתיים האחרונות שאלנו את עצמנו לא פעם את השאלות הללו. הבנו שהמטרייה הרחבה של מתודולוגיית ABR (Art Based Research) אינה מסתכמת באסופה של כללים נוקשים, אלא דווקא מנחה אותנו למצוא את השביל שלנו בתוך המחקר. כל אחד מהפרויקטים המוצגים בתערוכה זו מלווה במסמך מילולי המתאר את התהליך הייחודי שאִפשר לאותו פרויקט להיווצר. המסמך הכתוב נותן מקום ותוקף להתלבטויות ולהיסוסים, לתהיות ולטעיות, לתובנות ולהחלטות, שהם חלק בלתי נפרד ממחקר באשר הוא. הנחת היסוד היא שתהליך התגבשות הידע הוא בעל חשיבות מכרעת ביצירת הידע.

הנחת יסוד נוספת שהתוותה את אופן המחקר היא שלא ניתן לנתק את החוקרת ממושא המחקר. הזהויות המרכיבות אותנו משפיעות באופן ישיר על **מה** שאנחנו בוחרות לחקור, על **איך** אנחנו חוקרות, וגם על **מה** שנגלה. בין אם מדובר בזהות חינוכית / אמנותית / מגדרית / מינית / אתנית, שאלת הזהות מקבלת מקום מרכזי במחקר מבוסס יצירה. התפקידים השונים שאנו ממלאות מתמזגים זה בזה, ההורות וההוראה "מסתננים" למחקר, תובעים את מקומם. וכך נבנה גשר בין תיאוריה ופרקטיקה, בין אמנות וחינוך, בתוך מחקר אשר בכוחו להציע פרספקטיבה חדשה ואף לחולל שינוי במציאות.

ד"ר אלה קריגר

מרצה מתודולוגית במסלול "אמנית-מורה"

\*המסמך מנוסח בלשון אישה, אך מתייחס באופן שווה לכל המגדרים.